  Майя Бывальцева Удмуртиысь куинь вылӥ дышетсконниос Егитъёсын ужанъя федерал агентстволэн (Росмолодёжь) егитъёслэн ӵектосъёссыя огъяросси конкурсаз 11 миллион 450 миллион манет утӥзы. Вылӥ дышетонъя ужъюртъёс куспын ортчем конкурсын вормисьёслэн лыдметсы агентстволэн нимлыко сайтаз шараямын. Удмуртиысь вылӥ дышетсконниос пӧлысь тужгес трос коньдон – 6 миллион 400 сюрс манет – Глазкарысь педагогикая кун институт басьтоз. Со ньыль ӧръёсъя ньыль ӵектосъёсыныз вормиз. Соос пӧлын: егитъёс пӧлын умойтэм ужъёсты алон но йӧслык кусыпъёсты радъян ужпумъёслы сӥзем «Стоп деструкт» ӵектос (4 миллион 500 сюрс манет); «СТИПКОМ» - стипендиосъя ӧриослы усьтэм школа-семинар (800 сюрс манет); егитъёслэсь медиа вӧлметсэс азинтонлы сӥзем дышетонъя «ПрофNews» ӵектос (300 сюрс манет); семья дунлыкъёсты юнматонлы сӥзем семьяослы «Счастливы вместе» школа (300 сюрс манет). Ижысь техникая кун университет кык ӵектосъёсызлы 3 миллион 350 сюрс манет басьтоз. Егитъёслэн ужбергатонзыя «ТехноИнновации» элькун форумлы 3 миллион манет. Дышетсконниысь студотрядъёслэн ёзчиоссы понна школалы 350 сюрс манет. Удмурт кун университет 1 миллион 700 сюрс манет утӥз. Егитъёс пӧлын умойтэм ужъёсты алон но йӧслык кусыпъёсты радъян ужпумъёслы сӥзем «IzhMUN» ӵектосэн (ООН-лэсь Ижкар модельзэ кылдытон) 400 сюрс манет; УдГУ-лэсь туризмъя «Команда Траверз» клубзэ Удмуртиысь егитъёслэсь туризмзэс азинтонъя центр сямен азинтонлы 1 миллион 300 сюрс манет. Вылӥ дышетсконниослэн вожвылъяськонзы 14-тӥ куартолэзьысен 14-тӥ инвожоозь мынӥз. Радъясьёслы 381 дышетон юртъёсысь 2 сюрс 553 ӵектосъёс вуизы, оглом 4 миллиард 200 миллион манетлэсь трослы. Дунъясьёс 225 дышетсконниослэсь 609 ӵектосъёссэс бырйизы Тодэ вайытом, инвожое нимаз адямиослэн ӵектосъёссы вожвылъяськонын Удмуртиысь 17 ӵектосъёслы 6 миллион 70 сюрс манет висъязы. Вормисьёс пӧлы Юлия Шахтиналэн «Проектный офис удмуртских школьников» ӵектосэз шедиз.   Тегъёс: Мерлык УдГУ ИжГТУ егитъёс Удмуртия Россия вожвылъяськон коньдон ГГПИ  